OBRAZLOŽITVENI MEMORANDUM

1. OZADJE PREDLOGA

Skupni odbor EGP mora za zagotovitev potrebne pravne varnosti in homogenosti notranjega trga vso ustrezno zakonodajo EU v najkrajšem možnem času po njenem sprejetju vključiti v Sporazum EGP.

Namen tega osnutka sklepa Skupnega odbora je, da se program Obzorje 2020 vključi v Sporazum EGP. To bi državam EGP/Efte omogočilo, da v celoti izkoristijo priložnosti, ki jih ponuja ta absolutno največji program EU za raziskave in inovacije s skoraj 80 milijardami EUR razpoložljivih sredstev v 7 letih (2014–2020).

Sodelovanje držav EGP/Efte v programu Obzorje 2020 bo imelo proračunske posledice, saj te države ne bodo zgolj sodelovale pri pobudah v tem okviru, ampak bodo hkrati tudi finančno prispevale. Zaradi tega je treba ta osnutek sklepa Skupnega odbora sprejeti v obliki sklepa Sveta.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Učinki vključitve programa Obzorje 2020

Prejšnji okvirni programi so bili vključeni v člen 1(5) Protokola 31 k Sporazumu EGP. Na podlagi navedene določbe je treba tudi akte, ki izhajajo iz okvirnih programov, obravnavati kot predmete navedenega člena. Ta metoda vključitve je zelo koristna, ker na ta način ni treba vsakega akta v zvezi s programi vključiti ločeno, z vsem delom in postopki, ki so za to potrebni. Zato se akti, kot so akti o vzpostavitvi posebnih programov in določitvi pravil za sodelovanje in razširjanje v okviru programov, niso ločeno vključevali v Sporazum EGP. Za osnutek sklepa Skupnega odbora se uporablja enaka metoda vključevanja in zato vsebuje določbo o vključitvi okvirne uredbe o programu Obzorje 2020 v člen 1(5).

Uredba (ES) št. 294/2008[1] o ustanovitvi Evropskega inštituta za inovacije in tehnologijo je vključena v člen 1(11) Protokola 31 k Sporazumu EGP. Navedena uredba je bila spremenjena z Uredbo (EU) št. 1292/2013 in to spremembo je treba vključiti v Sporazum EGP. Osnutek sklepa Skupnega odbora zato vsebuje določbo, ki zadevni akt o spremembi vključuje v člen 1(11).

3. PRAVNI ELEMENTI PREDLOGA

Uredba (EU) št. 1291/2013 Evropskega parlamenta in Sveta z dne 11. decembra 2013 o vzpostavitvi okvirnega programa za raziskave in inovacije (2014–2020) – Obzorje 2020 in razveljavitvi Sklepa št. 1982/2006/ES[2]

Uredba (EU) št. 1292/2013 Evropskega parlamenta in Sveta z dne 11. decembra 2013 o spremembi Uredbe (ES) št. 294/2008 o ustanovitvi Evropskega inštituta za inovacije in tehnologijo[3]

Komisija predloži osnutek sklepa Skupnega odbora EGP kot zadevno stališče Unije Svetu v odobritev. Komisija upa, da bo lahko v najkrajšem možnem času stališče predstavila v Skupnem odboru EGP.

4. PRORAČUNSKE POSLEDICE

Države EGP/Efte sodelujejo v programu Obzorje 2020 in izkoristijo možnosti financiranja, kot je določeno v delu VI Sporazuma EGP. Hkrati države EGP/Efte finančno prispevajo k temu programu, kot je določeno v členu 82 Sporazuma EGP.

2014/0080 (NLE)

Predlog

SKLEP SVETA

o stališču, ki ga je treba v imenu Evropske unije sprejeti v Skupnem odboru EGP o spremembi Protokola 31 k Sporazumu EGP, o sodelovanju na posebnih področjih, za katera ne veljajo štiri temeljne svobode

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 173(3) in člena 182(1) v povezavi s členom 218(9) Pogodbe,

ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru[4], zlasti člena 1(3) Uredbe,

ob upoštevanju predloga Evropske komisije,

ob upoštevanju naslednjega:

(1) Sporazum o Evropskem gospodarskem prostoru[5] (v nadaljnjem besedilu: Sporazum EGP) je začel veljati 1. januarja 1994.

(2) V skladu s členom 98 Sporazuma EGP se lahko Skupni odbor EGP med drugim odloči spremeniti Protokol 31 k Sporazumu.

(3) Protokol 31 k Sporazumu EGP vsebuje posebne določbe o sodelovanju na posebnih področjih, za katera ne veljajo štiri temeljne svobode.

(4) Sodelovanje pogodbenic Sporazuma EGP je primerno razširiti, tako da se vključi Uredba (EU) št. 1291/2013 Evropskega parlamenta in Sveta z dne 11. decembra 2013 o vzpostavitvi okvirnega programa za raziskave in inovacije (2014-2020) – Obzorje 2020 in razveljavitvi Sklepa št. 1982/2006/ES[6].

(5) Sodelovanje pogodbenic Sporazuma EGP je primerno razširiti, tako da se vključi Uredba (EU) št. 1292/2013 Evropskega parlamenta in Sveta z dne 11. decembra 2013 o spremembi Uredbe (ES) št. 294/2008 o ustanovitvi Evropskega inštituta za inovacije in tehnologijo[7].

(6) Protokol 31 k Sporazumu EGP bi bilo zato treba ustrezno spremeniti tako, da se omogoči začetek tega razširjenega sodelovanja z učinkom od 1. januarja 2014.

(7) Stališče Unije v Skupnem odboru EGP bi moralo temeljiti na priloženem osnutku sklepa –

SPREJEL NASLEDNJI SKLEP:

Člen 1

Stališče o predlagani spremembi Protokola 31 k Sporazumu EGP, ki se v imenu Evropske unije sprejme v Skupnem odboru EGP, temelji na osnutku sklepa Skupnega odbora EGP, priloženega k temu sklepu.

Člen 2

Ta sklep začne veljati z dnem sprejetja.

V Bruslju,

Za Svet

Predsednik

[1] UL L 97, 9.4.2008, str. 1.

[2] UL L 347, 20.12.2013, str. 104.

[3] UL L 347, 20.12.2013, str. 174.

[4] UL L 305, 30.11.1994, str. 6.

[5] UL L 1, 3.1.1994, str. 3.

[6] UL L 347, 20.12.2013, str. 104.

[7] UL L 347, 20.12.2013, str. 174.